**Szombathely Megyei Jogú Város Önkormányzata Közgyűlésének**

**….…..../2021. (……..) önkormányzati rendelete**

**a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a Magyarország helyi önkormányzatairól szóló 2011. évi CLXXXIX. törvény 109. § (4) és 143. § (4) bekezdés i) pontjában és a nemzeti vagyonról szóló 2011. évi CXCVI. törvény 3. § (1) bekezdés 6. és 11. pontjában, 5. § (2) bekezdés b-c) pontjában, 11. § (16) bekezdésében, 13. § (1) bekezdésében és 18. § (1) bekezdésében kapott felhatalmazás alapján, az Alaptörvény 32. cikk (1) bekezdés e) pontjában és a Magyarország helyi önkormányzatairól szóló 2011. évi CLXXXIX. törvény 107. §-ában meghatározott feladatkörében eljárva a következőket rendeli el:

**1. §**

A Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (a továbbiakban: Rendelet) 19. § (1) bekezdése helyébe a következő rendelkezés lép:

„(1) Ha a gazdasági társaságban az önkormányzati tulajdonrész az 50%-ot eléri, vagy meghaladja, úgy a társaság legfőbb szervének (taggyűlés, közgyűlés) hatáskörébe tartozó alábbi kérdésekben a meghozandó döntést megelőzően korlátolt felelősségű társaság esetében

a) Közgyűlés dönt:

aa) pótbefizetés elrendelése és visszafizetése, a törzstőke felemelése és leszállítása,

ab) osztalékelőleg fizetésének elhatározása,

ac) üzletrész felosztásához való hozzájárulás és az üzletrész bevonásának elrendelése,

ad) a tag kizárásának kezdeményezéséről való határozat,

ae) a magához vont üzletrész tagok általi megvásárlásának elhatározása,

af) az ügyvezető megválasztása, visszahívása és díjazásának megállapítása,

ag) a felügyelő bizottsági tagok, könyvvizsgáló megválasztása, visszahívása, díjazásának megállapítása,

ah) a társaság jogutód nélküli megszűnésének, átalakulásának elhatározása,

ai) más gazdasági társaság alapításáról, illetve működő társaságba tagként való belépésről történő döntés,

aj) a társasági szerződés módosítása,

ak) döntés minden olyan kérdésben, amit törvény vagy az alapító okirat/társasági szerződés a legfőbb szerv kizárólagos hatáskörébe utal,

al) a számviteli törvény szerinti beszámoló, féléves beszámoló és közhasznú társaságoknál a közhasznúsági jelentés elfogadása, ideértve az adózott eredmény felhasználására vonatkozó döntést,

am) az üzleti terv elfogadása,

b) a gazdasági ügyeket ellátó bizottság dönt:

ba) olyan szerződés megkötésének jóváhagyása, melyet a társaság saját tagjával, ügyvezetőjével vagy azok közeli hozzátartozójával köt, kivéve, ha az utóbbi szerződés megkötése a társaság főtevékenységéhez tartozik,

bb) az alapításért felelős tagok, a vezető tisztségviselők, a könyvvizsgáló és a felügyelő bizottsági tagok ellen kártérítési igények érvényesítése,

bc) a szervezeti és működési szabályzat elfogadása,

bd) felügyelő bizottság ügyrendjének jóváhagyása

kérdésében.”

**2. §**

A Rendelet 1. melléklete az 1. melléklet szerint módosul.

**3. §**

Ez a rendelet a kihirdetését követő napon lép hatályba.

|  |  |
| --- | --- |
| **/: Dr. Nemény András :/polgármester** | **/: Dr. Károlyi Ákos :/jegyző** |

**1. melléklet a ……/2021. (………) önkormányzati rendelethez**

1. A Rendelet 1. melléklet 8. pontja helyébe a következő pont lép:

„8. A nyilvános pályázatot a sajtó útján meg kell hirdetni. A pályázati felhívást Szombathely Megyei Jogú Város honlapján, továbbá az önkormányzati tulajdonú hetilapban közzé kell tenni. További médiumokban történő megjelentetésről minden egyes pályázati felhívás esetén a pályázat kiírására jogosult hatáskörgyakorló a pályázati felhívásban foglaltak elfogadásával egyidejűleg dönt.”

2. A Rendelet 1. melléklet 42. pont helyébe a következő pont lép:

„42. A nyertes ajánlattevővel a szerződést a pályázati felhívásban megállapított időtartamon belül meg kell kötni. A kiíró a megkötött szerződést – a szerződés aláírásától számított 5 napon belül – megküldi a Magyar Állam elővásárlási jogának gyakorlása tárgyában nyilatkozni jogosult szervezetnek – a Magyar Nemzeti Vagyonkezelő Zrt.-nek – és felhívja, hogy 35 napon belül nyilatkozzon az elővásárlási jog gyakorlása tekintetében. A szerződés a szerződő felek között – a megkötésére visszaható hatállyal – akkor lép hatályba, ha az elővásárlási jog gyakorlására jogosult a felhívásban foglalt határidő alatt nyilatkozatot nem tesz, vagy az elővásárlási jogról külön nyilatkozatban lemond és a lemondó nyilatkozatot a kiíró kézhez veszi.”

3. A Rendelet 1. melléklet 56. pont helyébe a következő pont lép:

„56. A kiíró csak a licit nyertesével vagy – visszalépése esetén, ha azt a pályázati felhívásban előírta – a második legmagasabb összegű ajánlatot tevő személyével kötheti meg a szerződést. A kiíró a megkötött szerződést – a szerződés aláírásától számított 5 napon belül – megküldi a Magyar Állam elővásárlási jogának gyakorlása tárgyában nyilatkozni jogosult szervezetnek – a Magyar Nemzeti Vagyonkezelő Zrt.-nek – és felhívja, hogy 35 napon belül nyilatkozzon az elővásárlási jog gyakorlása tekintetében. A szerződés a szerződő felek között – a megkötésére visszaható hatállyal – akkor lép hatályba, ha az elővásárlási jog gyakorlására jogosult a felhívásban foglalt határidő alatt nyilatkozatot nem tesz, vagy az elővásárlási jogról külön nyilatkozatban lemond és a lemondó nyilatkozatot a kiíró kézhez veszi.”